

R E P U B L I K A H R V A T S K A

 **ŠIBENSKO-KNINSKA ŽUPANIJA**

 **ŽUPAN**

KLASA: 334-01/24-01/1

URBROJ: 2182-06-24-

Šibenik,

Na temelju članka 20. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 50. Statuta Šibensko-kninske županije (“Službeni vjesnik Šibensko-kninske županije“, broj 08/09, 4/13, 3/18, 4/20, 5/21 i 21/21- *pročišćeni tekst*)) župan Šibensko-kninske županije dana \_\_\_\_\_ 2024. godine donosi

**NACRT PROGRAMA**

**sufinanciranja projekata iz turizma u 2024. godini**

Članak 1.

Program sufinanciranja projekata iz turizma u 2024. godini (u daljnjem tekstu: Program) temelji se na dodjeli bespovratnih sredstava za razvoj javne turističke infrastrukture te za manifestacije na području Šibensko-kninske županije, a ima za cilj poticanje razvoja postojeće turističke ponude radi povećanja atraktivnosti Županije kao turističke destinacije.

Program je usklađen s posebnim ciljevima, prioritetima i mjerama Plana razvoja Šibensko-kninske županije za razdoblje 2021. – 2027. godine; Prioritet 1. Konkurentno gospodarstvo; Poseban cilj 1: Razvoj diversificiranog gospodarstva; Mjera 1.3. Razvoj diversificiranog, otpornog i fleksibilnog turizma.

Javna turistička infrastruktura iz stavka jedan ovog članak definirana je Pravilnikom o javnoj turističkoj infrastrukturi („Narodne novine“, broj 136/2021).

Članak 2.

Bespovratna financijska sredstva, po ovom Programu namijenjena su za:

1. sufinanciranje izrade studijske i/ili projektno-tehničke dokumentacije nužne za izgradnju, adaptaciju, uređenje i opremanje objekata javne turističke infrastrukture i
2. sufinanciranje događanja u turizmu koje imaju za cilj stvaranje dodatne ponude u turizmu.

 Članak 3.

Korisnici bespovratnih sredstava iz članka 2. ovog Programa mogu biti: jedinice lokalne samouprave na području Šibensko-kninske županije i turističke zajednice s područja Šibensko-kninske županije.

Članak 4.

Sredstva za provedbu Programa osigurana su u proračunu Šibensko-kninske županije za 2024. godinu, unutar Razdjela R-50000 Upravni odjel za gospodarstvo, turizam, poljoprivredu, ruralni razvoj i EU fondove, Glave 50001 Upravni odjel za gospodarstvo, turizam, poljoprivredu, ruralni razvoj i EU fondove, u sklopu Programa 1014 Poticanje razvoja turizma, Aktivnost: A1014-01 Provođenje Programa razvoja turizma.

Županija može sufinancirati pojedini projekt do najviše 70% ukupnih troškova projekta, a najviše do 6.500,00 EUR za sufinanciranje izrade studijske i/ili projektno-tehničke dokumentacije nužne za izgradnju, adaptaciju, uređenje i opremanje objekata javne turističke infrastrukture, te najviše do 1.500,00 EUR za sufinanciranje manifestacija.

Prihvatljivim troškovima smatrat će se svi troškovi vezani za započete projekte koji su nastali u tekućoj godini.

Članak 5**.**

Za potrebe provođenja Programa župan Šibensko-kninske županije donijeti će Odluku o objavi Javnog poziva.

Javni poziv objaviti će se u novinama i na internetskoj stranici Šibensko-kninske županije [www.sibensko-kninska-zupanija.hr](http://www.sibensko-kninska-zupanija.hr).

Članak 6.

Administrativne poslove zaprimanja zahtjeva, prikupljanja dokumentacije i vođenje zapisnika za potrebe Povjerenstva za izradu i provedbu Programa sufinanciranja projekata iz turizma u 2024. godine (dalje u tekstu: Povjerenstvo) obavlja Upravni odjel za gospodarstvo, turizam, poljoprivredu, ruralni razvoj i EU fondove.

Povjerenstvo obrađuje zahtjeve, utvrđuje pravovremenost, potpunost i sukladnost s uvjetima Programa po redoslijedu zaprimanja, pojedinačno za svakog podnositelja zahtjeva.

Na temelju obrađenih zahtjeva Povjerenstvo daje županu prijedlog, a župan donosi konačnu Odluku o (ne)prihvaćanju zahtjeva za svakog podnositelja zahtjeva pojedinačno.

Odluku o (ne)prihvaćanju zahtjeva donesenu od strane župana, Upravni odjel za gospodarstvo, turizam, poljoprivredu, ruralni razvoj i EU fondove dostavlja Korisniku, u roku od najkasnije 5 dana od dana donošenja, u pismenom obliku.

Članak 7.

Kod ocjenjivanja zahtjeva prednost imaju projekti s jasno definiranim ciljevima i razrađenim planom te oni koji pridonose proširenju turističke ponude.

|  |  |  |
| --- | --- | --- |
| **Kriterij za ocjenjivanje** | **Bodovi** | **Max broj bodova** |
| Značaj projekta za razvoj cjelokupne ponude Šibensko-kninske županije | 1-10 | 10 |
| Doprinos projekta produljenju turističke sezone | 1-10 | 10 |
| Usklađenost projekta s relevantnim strateško planskim razvojnim dokumentima (na nacionalnoj, regionalnoj ili lokalnoj razini) | 5 | 5 |
| Doprinos projekta promicanju jednakih mogućnosti i socijalne uključenosti (pristupačnost projekta osobama s invaliditetom, smanjenom pokretljivošću ili drugim ranjivim skupinama) | 5 |  5 |
| Stupanj razvijenost područja na kojem se projekt provodi prema Odluci o razvrstavanju jedinica lokalne i područne (regionalne) samouprave prema stupnju razvijenosti („Narodne novine“, broj 3/2024) skupine I, II, III i IV skupina ispodprosječno rangirani | Biskupija, Civljane, Ervenik, Kijevo, Kistanje, Unešić, Skradin, Ružić, Knin, Promina i Pirovac  | 5 |   5 |

Korisnik može ostvariti maksimalno 35 bodova po prijavljenom projektu.

Članak 8.

Zadužuje se Upravni odjel za gospodarstvo, turizam, poljoprivredu, ruralni razvoj i EU fondove da najkasnije 10 dana od dana donošenja ovog programa pripremi Odluku o objavi Javnog poziva. Javni poziv objaviti će se najkasnije u svibnju 2024. godine, a biti će otvoren do iskorištenja osiguranih sredstva, a najkasnije do 15. listopada 2024. godine (ovisno koji uvjet prije nastupi).

Zahtjev se podnosi Povjerenstvu, nakon objavljenog Javnog poziva iz stavka 1. ovog članka (dalje u tekstu: Javni poziv) u novinama i na internetskoj stranici (<http://www.sibensko-kninska-zupanija.hr>), neposredno ili putem pošte na adresu:

Šibensko-kninska županija

Upravni odjel za gospodarstvo, turizam, poljoprivredu, ruralni razvoj i EU fondove

Trg Pavla Šubića I. br. 2, 22 000 Šibenik,

uz naznaku**:** „Subvencije - turizam 2024. godina“

Datum i vrijeme predaje zahtjeva u pisarnicu Šibensko-kninske županije, odnosno datum i vrijeme predaje u poštanski ured smatrat će se trenutkom podnošenja zahtjeva na Javni poziv. Zahtjevi zaprimljeni prije i nakon propisanog vremenskog roka objavljenog Javnog poziva neće se uzimati u razmatranje.

Odluku o privremenom zatvaranju i/ili zatvaranju Javnog poziva donosi župan na prijedlog Povjerenstva i objaviti će se na službenoj internetskoj stranici Šibensko-kninske županije.

Sva dokumentacija koja zahtijeva potpis treba biti ovjerena potpisom i pečatom od strane osoba ovlaštenih za zastupanje Korisnika. Dokumenti potpisani faksimilom neće se uvažavati. Povjerenstvo po potrebi može zatražiti i dodatnu dokumentaciju, odnosno dodatna objašnjenja i informacije.

Zahtjev za dodjelu bespovratnih sredstava može se podnijeti samo za jedan projekt i jednu mjeru.

Članak 9.

Konačnu odluku o dodijeli bespovratnih sredstava donosi župan na prijedlog Povjerenstva.

Članak 10.

Temeljem Odluke o dodjeli bespovratnih sredstava, župan s Korisnikom sklapa Ugovor o sufinanciranju. Korisnik je dužan vratiti Županiji dva potpisana i pečatom ovjerena primjerka Ugovora o sufinanciranju u roku od 15 dana od zaprimanja istog. U suprotnom smatrat će se da je Korisnik odustao od korištenja bespovratnih sredstava na koje je ostvario pravo.

Članak 11.

Povjerenstvo obavlja nadzor nad namjenskim korištenjem sredstava putem izvješća Korisnika bespovratnih sredstava i odgovarajuće dokumentacije, te ukoliko je potrebno neposrednim očevidom.

Članak 12.

Ukoliko je Korisnik priložio neistinitu dokumentaciju ili prijavljeno stanje u dokumentaciji ne odgovara njegovom stvarnom stanju dobivena sredstva za tu godinu mora vratiti u Proračun Šibensko-kninske županije, te će isti biti isključen iz svih županijskih subvencija u turizmu u narednih deset godina.

Korisnik bespovratnih sredstava ima obvezu:

* sredstva iskoristiti namjenski u roku od šest mjeseci od dana potpisivanja Ugovora o sufinanciranju te
* dostaviti izvješće koje sadrži opisne podatke o provedenim aktivnostima i financijsko izvješće o korištenju sredstava s pratećom dokumentacijom koja potvrđuje navode u istom.

Članak 13.

Zahtjev za dodjelu bespovratnih sredstava podnosi na obrascima koji su objavljeni na službenoj internetskoj stranici Šibensko-kninske županije: <http://www.sibensko-kninska-zupanija.hr>, a to su:

1. Zahtjev za sufinanciranje projekata iz turizma u 2024. godinu (prilog Programa Obrazac SKZ-T 1/2024),
2. Izjava o nepostojanju dvostrukog financiranja (prilog Programa Obrazac SKZ-T 2/2024),
3. Izjava o urednom ispunjenju obveza iz prethodnih ugovora (prilog Programa Obrazac SKZ-T 3/2024)

uz koji se obvezno prilaže:

1. Dokaz da je projekt planiran u proračunu Korisnika,
2. Dokaz o planiranoj/ugovorenoj/naručenoj/isporučenoj studijskoj i/ili projektno-tehničkoj dokumentaciji(ako je primjenjivo; preslika plana nabave, ponuda, preslika ugovora, preslika narudžbenice, preslika računa s dokazom o izvršenom plaćanju),
3. Potvrda nadležne Porezne uprave o nepostojanju duga po osnovi javnih davanja (ne stariju od 30 dana od dana predaje zahtjeva).

Članak 14.

Šibensko-kninska županija zadržava pravo izmjena i dopuna Programa. Eventualne izmjene i dopune Programa objavit će se na internetskoj stranici Županije.

Ovaj Program stupa na snagu danom donošenja.

 **ŽUPAN**

 **dr. sc. Marko Jelić**